คาดสัปดาห์หน้าบาทกรอบ30.65/95
กสิกรฯคาดสัปดาห์หน้า เงินบาทกรอบ30.65-30.95บาทต่อดอลลาร์- หุ้นไทยไซด์เวย์ ติดตามพัฒนาการเศรษฐกิจโลก -วิกฤตยุโรป
22 ก.ย. 2555

กสิกรฯคาดสัปดาห์หน้า เงินบาทกรอบ30.65-30.95บาทต่อดอลลาร์- หุ้นไทยไซด์เวย์ ติดตามพัฒนาการเศรษฐกิจโลก -วิกฤตยุโรป
บริษัทศูนย์วิจัยกสิกรไทย  เปิดเผยว่า แนวโน้มสัปดาห์ถัดไป (24-28 ก.ย.) เงินบาทอาจเคลื่อนไหวในกรอบ 30.65-30.95 บาทต่อดอลลาร์ฯ โดยคงต้องติดตามแรงซื้อเงินดอลลาร์ฯ ของกลุ่มผู้นำเข้าในช่วงใกล้สิ้นเดือน รวมถึงความคืบหน้าในการจัดทำแผนรัดเข็มขัดทางการคลังของกรีซ (ซึ่งจะมีผลต่อการอนุมัติการเบิกเงินช่วยเหลือของกรีซจาก Troika) และผลทดสอบภาวะวิกฤตของภาคธนาคารสเปน (28 ก.ย.) ขณะที่ ข้อมูลเศรษฐกิจสหรัฐฯ ที่สำคัญ ได้แก่ ความเชื่อมั่นผู้บริโภค ดัชนี PMI เขตชิคาโกเดือนก.ย. ยอดสั่งซื้อสินค้าคงทน ยอดขายบ้านใหม่ ยอดทำสัญญาซื้อบ้านที่รอปิดการขาย รายได้-รายจ่ายส่วนบุคคล และดัชนีราคา PCE และ Core PCE เดือนส.ค. ดัชนีราคาบ้านเดือนก.ค. จีดีพีประจำไตรมาส 2/2555 (ทบทวนรอบสุดท้าย) และจำนวนผู้ขอรับสวัสดิการว่างงานรายสัปดาห์
สำหรับแนวโน้มหุ้นไทยสัปดาห์หน้า (24-28 ก.ย.55) บล.กสิกรไทย และบริษัทศูนย์วิจัยกสิกรไทย คาดว่า ดัชนีคงเคลื่อนไหวในลักษณะ Sideway โดยต้องติดตามพัฒนาการเศรษฐกิจหลักในโลก รวมถึงวิกฤตหนี้ยุโรป ที่จะมีอิทธิพลหลักต่อการปรับตัวของตลาด สำหรับตัวเลขเศรษฐกิจสหรัฐฯ ที่สำคัญ ได้แก่ เครื่องชี้ภาคอสังหาริมทรัพย์ ความเชื่อมั่นผู้บริโภค ยอดสั่งซื่อสินค้าคงทน และจีดีพีไตรมาส 2/2555 (Final)
ทั้งนี้ บล.กสิกรไทย คาดว่า ดัชนีจะมีแนวรับที่ 1,269 และ 1,234 จุด ขณะที่แนวต้านคาดว่าจะอยู่ที่ 1,296 และ 1,307 จุด ตามลำดับ